R5dwMg/zh-wiki-yue-long huggingface dataset:
新疆維吾爾族人受到中共嘅大清洗，受到迫害、強迫勞動、宗教歧視等議題，喺2014年起開始受到關注。而喺2021年3月，多個國際品牌發表聲明批評中國強迫新疆維吾爾族人勞動，因此唔再用新疆棉花。事件引起全球唔少關注，但無印良品中國總部就回應中共官媒《環球時報》，話自己並無抵制新疆棉，而且一直有用，結果第二日公司股價急跌，一日內蒸發229億日圓。
事件涉及嘅鹹相，相中人都係香港藝人、歌手或者模特兒。事件引起香港警察調查同介入，曾經要求國際刑警協助調查。呢單嘢除咗令涉及嘅藝人名譽受損之外，香港警察嘅執法程序亦引起市民非議，而鹹相涉及嘅藝人都係中港台當紅明星，結果引起中港台三地網民瘋狂追相熱潮，又做咗連續成個禮拜香港報紙頭條。
2008年1月27號星期日8點左右，喺一個網上論壇香港討論區成人貼圖區度，有人登咗一張男女喺床上親密嘅相，而相入面嘅一男一女同香港當紅藝人鍾欣桐同陳冠希極似，相入面個女仔擘開對大脾，露出私處，於是呢張相就喺網上好多熱門論壇、新聞組之間相傳，網民都熱烈討論相中人係咪就係鍾欣桐同陳冠希，由於張相越傳越多人講，鍾欣桐所屬間唱片公司英皇娛樂集團發表公開聲明話張相只係移花接木嘅惡作劇，話張相係假嘢，又話已經報咗警。
喺之後1月28號下晝，又有一張鹹相流傳，相入面係一個女仔同男仔準備口交嘅情形，而呢張相入面嘅男女，仲好清楚睇到同藝人陳冠希同一個息影女藝人陳文媛個樣好似，同日凌晨又再傳出一張香港女藝人張柏芝作狀自慰嘅相。
由於鹹相涉及嘅藝人都係中港台當紅明星，而放相嘅人唔係一次過出，而係一日一啲咁出，結果引起中港台三地網民瘋狂追相熱潮。之後再陸續有其他好多唔同女藝人嘅鹹相喺網上面流傳，不過之後呢批相涉及嘅藝人都唔算好紅，佢哋都係一啲模特兒或者過氣歌星。
《撐》係一首喺香港反送中運動期間，由台灣董事長樂團發起，喺2019年香港七一遊行前夕推出嘅一首歌。呢首歌由吳永吉作曲，武雄填詞，由林夕負責填廣東話歌詞，何韻詩同黃耀明負責唱廣東話部分，另外參與嘅台灣音樂單位仲有大支、巴奈、吉那罐子、拍謝少年、冰島三郎、音速死馬、張雅淳、勞動服務、舒米恩、黃子軒、楊秀卿、滅火器樂團、儲見智、謝銘祐等。
成首嘅歌詞以華語同廣東話穿插，意思環繞台灣人支持香港人嘅民主運動，形容運動期間嘅境況就好似雨咁不停落，但係大家都要撐落去，跨過翻越香港政府傲慢嘅高牆。歌詞又提到，民主價值呢啲普世真理並無界限，抗爭過程唔需要感到孤單。
因為另外關於呢首歌嘅理念，董事長樂團主唱吳永吉喺接受訪問嘅時候亦提到，覺得香港嘅時光返到白色恐怖嘅戒嚴時代，覺得心酸。如果而家唔企出嚟，下一代台灣人會怨恨佢哋點解當初唔企出黎幫佢哋講說話，又擔心台灣會變成好似香港咁。
雖然製作過程唔夠兩個禮拜，但已經集合咗好多港台兩地嘅音樂單位。製作人柯智豪就透露，由於過程好急，所以佢哋以蒐集檔案嘅方式，有啲歌手直接喺屋企自己錄影後將錄音Send過去，另外亦有同步預約台北嘅錄音室，等歌手一有時間就可以直接過嚟。
北京路步行街係中國廣東廣州嘅其一步行街。喺越秀區嘅北京路入面。呢條步行街喺1997年2月20號開放，佢係廣州地區入面，繼上下九步行街之後嘅第二條步行街。呢個地方係古代起南海郡嘅所在地。值得一提嘅係，呢條步行街係廣州歷史以嚟，最犀利嘅商業集散地。
Twins係香港二人歌唱組合，由鍾欣潼、蔡卓妍二人組成，英皇娛樂捧起，一直喺佢旗下。2000年以一曲《明愛暗戀補習社》唱到街知巷聞，自始走紅，出過唔少專輯。直至2008年1月新年期間，因陳冠希電腦送修時洩露裸照所累，鍾欣潼停工，組合因而沉寂。
AKB48嘅創辦人同總製作人秋元康係創造一個幾乎每日都會表演同埋擁有自己嘅表演劇場嘅女子組合。成員人數經過多次增減，目前分為5個隊及研究生隊伍，主要作為輪流進行劇場公演嘅分組之用。AKB48亦獲健力士世界紀錄認證為世界上最多成員嘅流行團體。
AKB48取得成功後，秋元康以相近模式陸續喺日本其他都市同海外成立SKE48、SDN48、NMB48、HKT48、NGT48、JKT48、SNH48等姊妹組合，向唔同市場發展。2013年5月，AKB48成為日本史上單曲銷量最高嘅女性歌手。
由2018年4月2日起手，新編制嘅Team A通常會加隊長岡部麟嘅名，叫做「岡部Team A」，以便同2015年9月1日嘅「橫山Team A」、2014年4月24日嘅「高橋Team A」、2012年11月1日嘅「橫山Team A」、篠田麻里子喺2013年7月22日畢業之前嘅「篠田Team A」同埋2012年10月31日之前嘅二代Team A做出分辨。
新編制嘅Team K通常會加隊長込山榛香嘅名，叫做「込山Team K」，方便同2015年9月1日嘅「峯岸Team K」，2015年9月1日之前嘅「橫山Team K」，2014年4月24日之前嘅「大島Team K」同埋2012年10月31日之前嘅第二代Team K做出分辨。
新編制嘅Team B又通常會加前任隊長高橋朱里或者隊長岩立沙穗嘅名，叫做「岩立Team B」，方便同2015年9月1日嘅「木崎Team B」，2015年9月1日之前嘅「倉持Team B」，2014年4月24日之前嘅「梅田Team B」，2012年10月31日之前嘅原Team B做出分辨，至於主要由3期生組成、創立嗰陣時嘅Team B，就通常會叫做「原Team B」或者初代Team B。
新編制嘅Team 4又通常會加隊長村山彩希嘅名，叫做「村山Team 4」，方便同2015年9月1日嘅「高橋朱里Team 4」，2013年8月24日喺東京巨蛋重組直到2015年9月1日之前嘅「峯岸Team 4」，同埋2011年6月6日至2012年11月1日間曾存在過，冚𠾴由9至12期研究生組成、由大場美奈擔任隊長嘅初代Team 4做出分辨。
「Team 8」喺2014年4月3日嗰陣時正式組成，係AKB48第5支分隊，拎「去見你的偶像」嚟做活動宗旨，由2014年5月開始喺日本全國活動，而喺同年夏季起喺AKB48劇場嘅公演度表演。Team 8 由豐田汽車贊助，係AKB48第一個由外部廠商全面贊助嘅分隊，故此佢嘅個別活動多數會同豐田汽車嘅銷售部門合作，喺 Team 8 嘅歌曲MV入面耐唔耐都會見到豐田汽車嘅產品入鏡。
Team 8有獨特嘅組成方式，故此喺團體運作上嚟講佢係偏向做AKB48嘅「子團體」而唔係做分隊，同其他分隊有唔少位有分別。成員平時會喺自己所出身嘅都道府縣活動或者就學，亦都冇得成日停留喺東京嘅AKB48，故此參加AKB48全團嘅活動嗰陣時好難冚𠾴集齊曬啲全員，劇場公演亦都定必要揀喺週末、例假日或者長假呢啲時間度舉行，冇辦法同其他分隊同樣噉每日輪值。
喺Team 8成員入面，大西桃香嘅所屬經紀公司係Alligator，清水麻璃亞、小田繪里奈嘅所屬經紀公司係CENTRAL，本田仁美嘅所屬經紀公司係Vernalossom，小栗有以嘅所屬經紀公司係Zest，其餘成員嘅所屬經紀公司係DH。
冼迪琦自2004年開始出演過唔少劇集，例如《巨輪》、《蘭花劫》、《烈火雄心3》飾雯雯、《仁心解碼》飾陳美娟、《學警狙擊》飾江悠悠。2018年，佢獲選做日本偶像團體AKB48喺臺灣嘅姊妹團AKB48 Team TP頭一批香港成員。
金曲獎最佳客語歌手獎係依家金曲獎流行音樂類獎項。客家流行音樂嘅興起，受到現代音樂同全球化嘅發展趨勢影響，同埋為促進客家音樂嘅保存同創意，金曲獎對客家歌手嘅肯定有佢嘅重要性。2003年第14屆起最佳方言男、女演唱人2個獎項跟演唱語言分做台語男演唱人、台語女演唱人、客語演唱人同埋原住民語演唱人4個獎項，其中最佳客語演唱人獎自2007年第18屆起改名做最佳客語歌手獎到依家。
金曲獎最佳原住民語歌手獎係依家金曲獎流行音樂類獎項。2003年第14屆起最佳方言男、女演唱人2個獎項跟演唱語言分做台語男演唱人、台語女演唱人、客語演唱人同埋原住民語演唱人4個獎項，其中最佳原住民語演唱人獎自2007年第18屆起改名做最佳原住民語歌手獎到依家。
金曲獎最佳客語專輯獎係依家金曲獎流行音樂類獎項，2005年第16屆起，原「最佳流行音樂演唱專輯獎」跟語言類別設立國語、台語、客語同埋原住民語4項專輯獎，其中「最佳客語流行音樂演唱專輯獎」喺2007年第18屆改名做「最佳客語專輯獎」。
金曲獎最佳原住民語專輯獎係依家金曲獎流行音樂類獎項，2005年第16屆起，原「最佳流行音樂演唱專輯獎」依語言類別設立國語、台語、客語同埋原住民語4項專輯獎，其中「最佳原住民語流行音樂演唱專輯獎」喺2007年第18屆改名做「最佳原住民語專輯獎」。
金曲獎演奏類最佳專輯製作人獎係依家金曲獎流行音樂類獎項，自1991年第3屆金曲獎起即頒發最佳演奏專輯製作人獎。1997年，金曲獎演奏專輯製作人獎同演唱專輯製作人獎合併，直至2007年，第18屆金曲獎再將流行音樂類專輯製作人獎項劃分做演唱同演奏2類，同分別授獎。
金曲獎特別貢獻獎係依家金曲獎頒發獎項，即一般叫嘅「終身成就獎」，嗰個獎項喺台灣樂壇所佔地位同香港樂壇個金針獎。呢個獎項主旨喺表彰同獎勵，長期從事有聲出版相關行業個工作者，同埋喺業內有特殊貢獻、深遠影響同卓越成就個團體或個人。
特別貢獻獎有既定個報名時間同審核過程，頒發規定同金曲獎其他獎項稍有不同，得獎名單會提前公佈。呢個獎項個得主並無人數上個限制，有可能從缺，但都有可能唔單止得1位得獎者。得獎者冇限係唔係在生，都有已逝世個音樂人獲得追頒呢個獎項。
目前特別貢獻獎最年輕在生獲獎者係陶曉清同江蕙，2位都係54歲時獲呢個殊榮。如果將追頒授獎者一起納入計算，就由鄧麗君以43歲成為最年輕得主，鄧麗君都係香港金針獎得主，佢係首位都係目前唯一一位同獲香港台灣兩地終身成就獎個音樂人。
陳志雲喺出世嗰陣有十一磅重，佢係土生土長嘅香港人，鄉下嚮廣東省雲浮，佢早年先後讀過聖芳濟各英文小學、聖芳濟書院，香港中學會考得 3B 3C ，1983年香港大學畢業，主修語言學及舞台製作，之後撈過政務主任10年。
2010年3月，陳志雲涉嫌貪污被香港廉政公署調查，無綫亦因此停晒佢嘅職務，2010年9月正式被檢控。2011年9月，陳志雲被判無罪，控方後來上訴。2011年12月，陳志雲辭職，聲稱同無綫電視董事局嘅人事變動無關。
2012年11月，上訴庭三位法官裁定原審區域法院法官裁決犯上咗法律觀點錯誤，撤銷本來嘅無罪裁決，下令案件發還原審法官續審。2013年3月原審法官維持陳志雲無罪裁決，2015年底上訴庭改判佢有罪同罰款，2017年3月終審法院改判佢無罪。
佢喺澳洲悉尼科技大學室內設計系畢業。喺2003年度全球華人新秀歌唱大賽，佢攞到冠軍同「最佳台風獎」兩個獎，同年代表悉尼去香港參加全球華人新秀歌唱大賽總決賽，同屆參賽者有陳偉霆。2003年至2006年喺電視廣播有限公司同埋2CR澳洲中文廣播電台擔任節目主持人同司儀。
Neway係卡拉OK集團，喺2021年香港有12間分店，澳門有兩間分店，馬來西亞有八間分店。2021年5月4號，集團旗下公司 Neway Music Limited，俾代表環球、華納、新力三大唱片公司嘅債權人香港卡拉歌曲版權聯盟有限公司，入稟高等法院提出清盤呈請，排期2021年7月28號進行聆訊。
Neway喺1993年開設首間分店，初期主要喺商業中心區開，例如旺角、尖沙咀等。其後亦喺新市鎮同其他地區開設分店，以迎合市民生活所需。Neway喺2000年代成立Neway Star，成為香港首間由卡拉OK開設嘅唱片及經理人公司。
過往Neway曾經同加州紅合伙成立「同成發展有限公司」，爭取東亞唱片、環球唱片等公司嘅新歌試唱，但喺2008年拆伙。由於同成發展實際運作由加州紅負責，所以Neway曾一度失去東亞唱片等公司嘅獨家試唱權。
1990年代尾，香港幾間卡拉OK集團嘅惡性競爭甚至倒閉，導致香港卡拉OK市場最終只剩番加州紅同埋Neway兩個集團形成寡頭壟斷。Neway最終喺2010年3月初完成收購加州紅，並以兩個品牌繼續運作，外界預料Neway會壟斷香港嘅卡拉OK行業。
除咗Neway本身嘅品牌外，Neway亦營運CEO Neway嘅品牌，以較優質服務去吸引高消費嘅顧客幫襯。CEO Neway除咗以獨立品牌運作外，每間房亦會加設獨立洗手間，並加設多部電視以營造較立體嘅影像，裝潢亦比一般Neway豪華，不過整體收費就比一般Neway貴。
2021年度叱咤樂壇流行榜頒獎典禮係由香港商業電台舉辦嘅香港音樂頒獎典禮。典禮喺2022年1月1號夜晚8點，喺亞洲國際博覽館一號展館舉行。呢屆頒獎典禮嘅口號為「啦啦啦啦 即刻青春」。另外，本屆頒獎典禮回復為實體形式，並設有觀眾席。
連同幕後獎項，林家謙一共攞到五個獎項成為大贏家。張敬軒就奪得「至尊唱片大獎」，成為繼張學友、黎明、陳奕迅、古巨基同埋謝安琪後，第六位達到「叱咤大滿貫」嘅歌手。鄭欣宜首奪「女歌手金獎」同埋繼2016年後再次攞到「我最喜愛的女歌手」，係繼鄭秀文、王菲、楊千嬅、容祖兒同埋謝安琪後，第六位「雙料歌后」。
福田站係深圳地鐵其中一個站，喺福田區民田路同深南大道嘅交匯處，屬於福田綜合交通樞紐工程入便，可以連接廣深港高速鐵路同廣深城際軌道交通嘅福田站。個站由2011年6月28號開始啟用，係蛇口線同埋龍崗線唯一一個轉車站。
頻道喺1994年8月28號開播，初期係廣東有線電視屬下嘅體育頻道，2001年取消有線電視時搬到廣東電視台大院入面繼續辦，成為廣東電視台屬下嘅頻道。頻道開播初期好多時直接轉播ESPN、衛視體育台同ESPN STAR Sports，但2001年ESPN跳轉到臺灣版之後雖然繼續播出，直到2003年停播為止。
頻道播出語言方面，開播第一年屬英文廣播，從1995年開始改成粵語做廣播。2001年底開始改成粵、普雙語廣播。雖然有另外嘅純普通話版係同重慶電視台合作，喺2006年1月1號開播，但後嚟喺2012年2月25號朝早因合作協議到期而停播。
2005年10月10號挨晚，頻道正式開播，初期節目多數都圍繞歐洲地區嘅足球聯賽為主。尤其係英超、意甲、西甲、德甲呢四大聯賽比較多，亦有時播出部分非歐洲地區啲足球賽事，但凈限收費頻道模式播出。播出初期凈限上海先至有得睇，到2007年同年2月12號落戶北京，9月18號落戶廣州同埋中國大陸各大酒店，12月底正式落戶深圳。
電視台早期係廣東經濟電視台同廣東有線廣播電視台呢兩間完全獨立嘅機構，前者喺1994年12月22號開播，後者喺1993年12月4號開播。嗰時廣東經濟台凈得一個頻道，廣東有線台屬下有都市、影視、體育、信息、購物、及卡通等6個頻道咁多。
由於廣電總局喺2001年7月1號話取消有線電視，結果有線屬下嘅都市、信息、影視、購物、卡通等5條頻道冚唪唥同廣東經濟台合併而新成立咗呢間機構。合併咗之後，原先廣東經濟電視台變成南方電視台1套，屬下嘅都市、信息、影視、購物同卡通分別變成2、3、4、5、6套節目，而體育台搬到廣東電視台屬下。
各個頻道嘅台標用法都差唔多。多數規律係中間「TVS」字樣，左邊擺住橙底帶「南方」嘅白字，右邊有頻道冧巴。而南方衛視喺台標右上角加咗粒星星。雖然廣東有線廣播電視台喺2001年被取消咗，但台徽重喺電視採訪嘅咪牌用緊。
，簡稱廣州綜合頻道，係廣州電視台屬下嘅免費綜合頻道，主要播新聞、劇集、綜藝、資訊、健康、生活等節目，語言播出方面，除咗《中國城市報道》、《行風面對面》、午夜時分播嘅《經濟新聞》節目係純普通話之外，其他節目都係以粵語形式播出。
中國大陸改革開放後無耐，廣東珠三角地區成日用魚骨天線接收香港嘅本港台、翡翠台而形成慣性收視，加上廣東本土嘅電視台廣告收入低下，廣州本土未有自己嘅電視台，當地政府為咗解決呢個收視情況而喺1988年1月10號新成立咗間市級嘅電視台，從而正式開播。
2018年2月9號，嗰日嘅《廣視新聞》最後一次喺花果山入面播，由高晞做主持，同平時一樣播夠55分鐘嘅新聞同埋天氣。喺新聞播完之前，主播同觀眾講拜拜之前，高晞話「呢個亦都係廣視新聞最後一次喺花果山台址播出。
，簡稱廣州新聞頻道同埋直播廣州頻道，係廣州電視台屬下嘅免費新聞頻道，主要播新聞節目同評論、部分時段播娛樂等節目，語言多數以粵語為主，亦有少數係普通話節目。呢個頻道喺廣州地區，雖然有冇裝機頂盒都可以睇到呢個台，但至少要插有線電視天線先可以收到嘅電視頻道之一。
，簡稱廣州影視頻道，係廣州電視台屬下嘅免費綜合頻道，主要播劇集節目，語言以粵語為主，亦有部分時段係普通話播出。呢個頻道喺廣州地區要裝咗機頂盒先至收到嘅電視頻道之一。喺佛山有線，呢個頻道以收費形式播出。
頻道喺1994年5月23號開播，初期係廣州有線電視屬下嘅影視頻道，2001年取消有線電視時改嗌廣州影視頻道。播出語言方面，初期以普通話做廣播，直到2006年中改為粵語廣播，雖然2009年開始保留咗一部分普通話嘅節目嚟繼續廣播，但多數嘅粵語節目唔受影響。
頻道喺1994年5月23號開播，初期係廣州有線電視屬下嘅頻道，2001年取消有線電視時加入咗廣州電視台，2009年全面改成普通話播出，但過咗亞運會之後除咗重播節目之外，其它節目改成普通話播出。2012年加咗經濟與法嘅撈稿而改名做經濟與法頻道，2019年改名做法治頻道。
頻道喺1994年1月1號開播，初期係廣州有線電視屬下嘅體育頻道，2001年取消有線電視時改嗌廣州競賽頻道。頻道開播初期且冇自己嘅直播節目時，直接轉播ESPN、衛視體育台同ESPN STAR Sports，但2001年ESPN跳轉到臺灣版之後雖然繼續播出，直到2003年停播為止。
2003年3月1號，由於廣州數字電視正式開播，頻道率先喺巴士正式上線而開播。初期凈限有珠江寬頻同巴士、的士入面做電視廣播業務嚟傳遞信息。2005年因甜果時光盒推出而加開一個頻譜，2007～2009年廣州市區從模擬信號轉成數碼信號後先至多咗有呢個台接收。
從佢開播之後一直以嚟，佢實施咗分開機頂盒版同巴士版、的士版嚟播。直到2017年3月底，頻道播出範圍縮水到得返廣州地區嘅巴士版播，原先珠江寬頻同甜果時光版先後改成轉播廣州電視台綜合頻道嘅節目，網上直播除巴士版外，其他信號先改成有聲冇像畫面，幾日後再切斷咗直播信號。
1994年5月23號，廣州有線電視開播時連呢個頻道都開播，初期嗌廣州有線生活頻道。2001年取消有線電視時同廣州電視台合併而改名做廣州電視台生活頻道。後嚟因為考慮到廣州地區有越嚟越多鬼佬住同埋迎接2010年亞洲運動會，2005年3月28號改名做「英語頻道」嘅名義嚟辦，但實際上，播出嘅節目唔單止好少係英文節目，兼且得好少節目配上英文字幕。
2020年5月19號，經廣電總局批復，由於廣州電視台要開播南國都市4K頻道，所以要決定將少兒、生活同購物三個頻道嘅高標清版停播。直到同年6月8號零時三十九分，頻道亦正式宣佈停播，即係有住十四年嘅購物頻道亦正式成爲歷史。
由於廣電總局喺2001年6月29號下發咗份通知，話要取消有線電視。嗰時廣東電視台有兩個無線台號，為咗保持兩個台號一齊嗌嘅優勢，結果將廣東有線電視台同本台合併，時隔兩日重要求中央統一取消有線台信號。最後廣東有線屬下除咗體育頻道畀咗廣東電視台之外，其它頻道冚唪唥同廣東商台合併，變成新成立嘅「南方電視台」，最後商台同有線台成為歷史。
中共廣東省委宣傳部收到廣州有線電視台開台料之後，有樣學樣跟佢，喺1993年12月4號成立咗間有線電視台，而機構喺1994年4月1號同6月1號俾國家廣播電影電視部批准而成立。電視台開台之後，除咗轉播中央、省、市同兄弟嘅省級衛星電視等好多套節目之外，重開辦咗體育台、信息台同兩套調頻立體聲廣播音樂節目。
2001年7月1號，由於廣電總局話要取消有線電視，所以電視台原先有嘅都市、信息、影視、購物、卡通等5條頻道冚唪唥同隔籬嘅廣東經濟電視台合併，變成新成立嘅南方電視台。而有線電視嘅營運管理工作畀咗廣東有線廣播電視網絡，而審查同插播權交咗畀南方電視台。
2014年9月，深圳地區為咗打造更加好嘅法治化環境，而轉成一流法治嘅深化改革地位，最後喺同年11月8號開播法治頻道。初期嗌過法治沙頭角頻道，期間推出咗《法治時空》同埋《熱點對對碰》嘅法治評論節目。後嚟無耐改名做法治頻道嚟加強法治宣傳。
從2016年9月15號晚黑開始，當日播出嘅節目片尾時發佈咗公告，話頻道因為技術性原因而喺第二日凌晨停播。具體講嘅「技術性原因」可能係同央視、各地衛視、重有網上媒體嘅衝擊，令地面頻道逐漸失去優勢。另一種原因係同頻道未經廣電總局審批有關。
有人批評佢實際係兩面手法，以往響節目上揮舞中華民國旗、高唱「復我河山、救我同胞」嘅愛國歌，甚至揶揄大陸女性「我拿青春賭明天、不給小費算強姦」價值觀偏差嘅順口溜，打面佢「一邊罵台獨，一邊損大陸」。更有網友質疑，黃安瘋狂舉報台獨藝人，其實只係為咗掩護佢響節目上違規推銷可疑保健品。
雖然黃安經常歌頌中共政權，但係佢每次有病嘅時候都返去台灣使用保健睇病，令唔少台灣人不滿，亦引起咗台灣國內對於長期旅外國人享有台灣健保資源議題嘅關注。去到2020年11月，台灣健保署就計劃修改法例，將針對旅外國人停復保嘅制度進行修正，結果黃安相當不滿，喺微博發文重砲抨擊民進黨政府。
宇多田 光喺美國紐約出世，身高158厘米，日本流行歌手。阿媽藤圭子係歌手，阿爸宇多田照實係個音樂總監，宇多田一家名為U3喺1993年發表大碟《THE STAR》，事務所名為U3 Music。宇多田光喺2002年結婚，老公紀里谷和明係一個導演，曾經為宇多田光拍攝多首歌嘅PV。
所屬唱片公司係EMI Music Japan Inc.同環球唱片旗下嘅Island Records。佢嘅出道大碟《First Love》係日本音樂歷史上最高銷量大碟，其後嘅《Distance》同《DEEP RIVER》亦打入日本銷量最高銷量大碟十大位置，所有日文原創專輯全球銷量都過百萬張。
2007年3月3號宇多田光突然喺個人網誌上宣布離婚。佢話同前夫紀里谷和明喺呢四年半都成長咗唔少，亦都慢慢咁改變。兩人喺未來理想同夫妻關係上開始有分歧，經過懇談後決定離婚。佢哋喺3月2日辦好手續。佢最後重祝福前夫繼續活躍工作。
1998年12月9號全日本發行嘅出道細碟，分別以八厘米同十二厘米細碟形式發行。十二厘米版本細碟一登上日本ORICON排行榜就佔據咗第十二位，發行第二週更加上升至第六位，最高紀錄排名第二，八厘米版本同時上榜，最高位置佔據第四位。
兩個版本嘅細碟合計共賣咗大約二百零六萬張，出貨數量達到二百五十五萬張。呢張十二厘米版本細碟影響日本日後漸使用十二厘米唱片推出細碟。總結1998年全年細碟總銷量，十二厘米版本細碟登上第五位，八厘米版本加上十二厘米版本嘅總和成為全年嘅第二名。
1999年2月17號發行嘅第二張細碟。當時連續成為ORICON排行榜第一位，壓下SPEED嘅Precious Time。宇多田光亦成為全日本最注目嘅歌手。呢張細碟累積賣咗大約一百二十三萬張，出貨量達到一百五十三萬張。
1999年4月28號發行嘅第三張細碟。係日劇《魔女之條件》嘅主題曲。宇多田光喺6月18日喺音樂節目Music Station首次演出。呢張細碟喺日本ORICON排行榜最高登上第二位。累積銷量八十萬張，出貨量九十六萬張。
1999年11月10號發行嘅第四張細碟。首週初動銷量達到一百零六萬張，成為日本ORICON榜史上一週內第三銷量高嘅細碟。PLANET排行榜初動銷量係九十萬張。連續兩星期奪得第一位，累積銷量一百七十八萬張，出貨量達到二百零一萬張。
2001年2月16號發行嘅第七張細碟。銷量驚人，成為2001年日本全年銷量最高細碟。累積銷量一百四十八萬張，出貨量一百五十五萬張。呢首歌係日劇《HERO》嘅主題曲，宇多田光喺入面客串咗唔夠一分鐘，就已引起全國話題。
以前喺香港嘅唐人鋪頭廣泛使用，包括街市、食肆、紅色小巴……等等。但係由廿世紀八十年代中期開始，紅色小巴慢慢唔再用花碼寫價錢牌，加上教育越來越普及，令人漸漸轉用阿拉伯數字。家陣剩係響中環 同葵涌 仲有食店用花碼嚟標價。
花碼用啲特别符號嚟代表數字。啲符號係演變自南宋記錄算籌嘅數碼。五至九嘅花碼，係零至四嘅花碼上高各加多一筆短劃代表五。攞常用嘅橫式作例，亦即係短豎加「〇」係「〥」，短豎加「一」係「〦」，短豎加「二」係「〧」，短豎加「三」係「〨」，短豎加「〤」係「〩」。
其中五、九嘅花碼「〥」「〩」變唨形，以方便書寫。因為傳統畫圈手勢係順時針方向從右到左，所以花碼「〥」收筆喺右上角。 注意數字六到八嘅花碼「〦」「〧」「〨」，書寫陣時第一筆要係短豎，唔應寫作斜點，嚟到避免佢捱誤認係「二」「三」。
The Suzhou numerals  are special numeric forms used by traders to display the prices of goods. The use of 'HANGZHOU' in the names is a misnomer.
係中華人民共和國政府喺中國大陸用各種手段推廣標準官話嘅措施同行為。中國嘅憲法將普通話定咗主要官方語言，而其他各種漢語族語言，雖然喺國際上大部分學者同語言學機構認咗係同普通話唔一樣嘅語言，但中國當局就將佢哋當成「漢語方言」。
而家中國各地嘅廣播同電視台喺大部分時間必須用普通話嚟講，淨係得廣東有用「粵語」嘅特權，係因為必須向香港做政治宣傳嘅原因。電視劇、電影都唔畀用「方言」嚟講，唔係嘅話冇得通過審查。最近有部分學校出現講半句「方言」俾老師鬧一鑊。
中國當局推廣普通話嘅目的係畀全中國人聽得明人哋講乜。但呢個運動從1998年9月第三個星期開始，一直搞到而家，中國南方有好多人都唔識自己嘅「方言」。另一方面，喺貧困地區冇辦法推廣，搞到全國重有差唔多半數以上嘅人唔識聽普通話。
由於推廣普通話嘅實際操作，往往變成消滅「方言」、消滅其他漢語族語言，因此「推普」同「滅方」往往相提並論，「推普滅方」成爲常用嘅四字詞。當中反映嘅係有啲人嘅「官話霸權主義」，覺得「中文」或者「漢語」可以由「官話」嚟代表，矮化咗其他漢語族語言。
經過國務院批准，從1998年開始，每年9月份第3個禮拜係「全國推廣普通話宣傳週」。中央好識玩嘢，又搞「全國推廣普通話先進城市」，重畀全國人一齊提出宣傳口號，講得好有獎。例如中國嘅學校成日見到「講普通話，寫規範字」、「講普通話，做文明人」，甚至有幼稚園同小學入面經常見到「講普通話從細路仔開始」、「唔講方言，唔講粗口，做個合格市民仔。
對轉，音韻學一說，講解古文之中，貌似唔同嘅音，喺古時如何押韻，如何通假。對於同源字嘅考證亦好重要。學說出於大清時，當時只為歸納上古韻部，分為陰陽兩類，有鼻音韻歸為陽，無就陰。而兩者間有互押情況，就可能有陰陽對轉。
喺嗰種情況下，原始純元音通常會裂化成兩柵，其中第一柵戥原始元音匹配，第二柵戥個觸發佢嘅元音或者輔音性質諧同。譬如，如果後尾個元音或者輔音，噉第二柵可能會變/u/，如果後面個元音或者輔音喺前，噉第二柵可能會變/i/。
喺史前晚期嘅古英語當中，如果兩音節之間夾住嘅輔音有某種性質，喺後尾後元音影響下，「後突變」令到前便音節啲短元音i, e, æ 變成短雙元音io, eo, ea。個具體性質睇在唔同方言而有差，個觸發後突變或者阻止後突變嘅輔音嘅。
粵語以珠江三角洲爲中心，流行於廣東、廣西、香港、澳門、越南東北部同埋海外華人社區，依據唔同地域嘅語音同埋用詞，可以劃分做多個方言片，包括粵海片、莞寶片、羅廣片、四邑片、高陽片、邕潯片、勾漏片、欽廉片、吳化片，唔同學者之間嘅分片多寡可能略有差異。
陰去、4. 陽平、5. 陽上、6. 陽去、7. 上陰入、8. 下陰入、9. 陽入。1940年代開發嘅黃錫凌羅馬拼音，同埋1970年代開發嘅教育學院拼音方案，都採用呢種定義，以數字1至9嚟標示9個聲調。
綜合上述兩種情況，平時粵語人士會講粵語有「九聲六調」。「九聲」嘅「聲」代表傳統漢語音韻學上嘅完整聲調。「六調」嘅「調」代表唔理會頓挫性質嘅單純調值，即係現代語言學嘅計法，當中陰平同上陰入嘅分別、陰去同下陰入嘅分別、陽去同陽入嘅分別，都係喺頓挫性質度，唔係喺調值度。
上述嘅聲調計法，只係包括咗平常嘅發音，唔包括好似小稱變調、口語嘅下陽入等等少數字嘅變調或者口頭讀音。所以連同變調，粵語嘅聲調可以視爲有十一聲，甚至十三聲。但係如果唔計頓挫性質，就仍然唔超出六調嘅六種高低調值。
陰平係各聲調中調值最高嘅，一啲文獻將陰平高平同埋高降兩種變體分開記錄，其中呢種作為小稱變調同埋名詞性變調嘅高平又叫「超平」或者「中平」，例如「月光」嘅「光」、「曹操」嘅「操」。另一種變調就係將陽入或者下陰入聲提到同陰上聲一樣嘅音高，有人稱之為「上入」或者「新入」，例如「蝴蝶」嘅「蝶」。
對於形成粵語唔同聲調嘅計法，有硏究者追溯歷史上對「聲調」嘅睇法。目前比較新嘅成果，傾向認爲上古漢語冇分音高，但係有唔同輔音結尾。後來，唔同嘅輔音結尾漸漸演變成某啲聲調特徵。喺上古漢語後期，可能已出現咗多種唔同調值，但輔音結尾仲係保留住嘅。
嚟到中古漢語，「平、上、去、入」四聲肯定已經獲當時嘅人確立。呢個時候，四聲嘅唔同調值，反而成爲咗區分嘅重點，並導致原來嘅輔音結尾變成非必要嘅區分元素，而慢慢脫落，噉就係聲調起源嘅過程。再進一步，聲母嘅嘅濁音也慢慢消失，改爲以調值來區分，清音同埋濁音分別演化成「陰」、「陽」嘅唔同聲調，「四聲」因變成「八聲」。
唔同漢語方言演變出來嘅具體調值未必一致。然而「平、上、去、入」四聲中嘅「入聲」，即使到中古漢語嘅後期，仍保留着塞音韻尾，令佢未必需要跟前三者嘅調值唔相同，有可能仍然維持依靠韻尾來區分。以粵語嘅情況，入聲嘅調值可能長期與去聲一樣。
有啲方言嘅有啲調類喺發展過程中並冇分化，或者係混同咗。聲調混同可以分為兩種形式，即係發音混同同埋感知混同。對於後生嘅香港粵語人，女性喺保持聲調對立呢方面要好過啲男性。學術上一般用T加數字表示第幾聲，噉樣T3、T6就同時表達廣州話嘅去聲同入聲。
樂天世界係南韓一主題樂園，喺首爾最大係佢，亦號稱係世界最大嘅室內主題樂園。樂園室內部份嘅「探險世界」有4層，入面有溜冰場同埋海盜船、咖啡杯等等機動遊戲，夜晚重有激光表演。室外部份嘅「魔幻島」主建築係一座有歐洲色彩嘅城堡，亦有過山車、跳樓機、人肉洗衣機等等機動遊戲。
聚氯乙烯，塑膠一種，合成樹脂一類，亦歸入有機合化物。世界塑膠生產量，排第三多，喺聚乙烯、聚丙烯之後。顧名思義，佢由氯乙烯聚合而成。氯乙烯同乙烯似，分別在於其中氫原子畀氯原子代替。聚合反應為加成聚合反應，氯乙烯中雙鍵打開化成單鍵，兩邊同其他氯乙烯分子化合。
聚氯乙烯有軟有硬，本身聚合會出硬。若果過程加咗塑化劑，就會出軟。塑化劑多數用鄰苯二甲酸酯。硬者做門、窗、喉管、樽都得。軟者做軟管、電綫絕緣、仿真皮、 地板、招牌、黑膠唱碟、吹得脹嘅物品，故此可代替橡膠。
聚氯乙烯產品，現今大多禁止用於食品之上，以及嬰兒、幼兒物品。飲用水管亦唔可以用聚氯乙烯膠喉。生產所落添加劑，會滲出慢慢毒害人。另外燒膠亦會放出二噁英等有毒物質。國際癌症研究署，原料聚氯乙烯為致癌物質，即第一級。
星室法庭係英國歷史上嘅一個司法機構，喺1487年創立，由於地點係西敏宮入邊個屋頂有星形裝飾嘅大廳，就有咗呢個名。個法庭係亨利七世同亨利八世時代，為咗加強君主專制，箝制言論自由而創設嘅法庭，喺斯圖亞特王朝嘅時期，係專登對付同國王唱反調嘅加爾文派清教徒。
喺法庭開審時，訴訟雙方都冇權聽審，聽證亦唔使證人到場，而採用文字去傳達，形同秘密審判。訴訟雙方並冇一般普通法法庭所認可嘅權利，亦冇設陪審團，一切係聽法官嘅心證。而法庭係有各種刑罰同刑求嘅權限，但冇包死刑。
呢個法庭同英國樞密院、英國高等法院等機構，構成過史上君主專制最重要嘅國家機器，特别懲處啲出版商嘅時候係好鬼積極。美國新聞史學家埃默里話呢個係「英國新聞紙出現前一長段歷史入邊禁止自由發表意見嘅又一障礙」。
門羅主義作為美國外交事務轉捩點，直到世界大戰爆發先有所改變。直到19世紀末，門羅主義被認為係定義美國基本外交政策嘅起點，亦都係維持最長嘅意識形態之一。好多美國政治家曾經引用過本聲明，例如羅斯福、甘迺迪，列根等總統。
合理使用範圍包括用喺學術上、教育、寫報道、或者寫評論，咁可以唔使問過有版權持有人，自己拎嚟用，但係都唔係話就咁照抄，佢都有啲原則，例如話唔可以由頭抄到尾，最多節錄小小，同埋唔會損害作品擁有人嘅經濟利益。
AAC係Fraunhofer IIS、杜比實驗室、索尼同諾基亞一齊開發出嚟嘅一種無損數據壓縮技術，佢響1997年問世。副檔名分別係.m4a、.m4b、.m4p、.m4v、.m4r、.3gp、.mp4同埋.
拍子記號，簡稱拍號，係樂譜上嘅一種記號，喺五線譜或者類似樂譜上面用一對數字，上面嗰個數字表示一段節拍裏面有幾多個拍子，而另一個數字表示一個拍子維持幾耐時間，其中 4/4 好多時只係用一個大楷 C 表示。
Spotify係瑞典嘅音樂串流媒體服務提供商，喺2008年10月推出。呢個平台歸Spotify AB所有，呢間公司自2018年以嚟一直係紐約證券交易所嘅公開交易公司。Spotify嘅全球總部設喺瑞典斯德哥爾摩，公司總部喺紐約埠。
東山街道舊名叫東湖街道，係因爲呢度有東山湖而得名。2005年，東山區廢咗，併入越秀區，但東山作爲廣州城緊要地名，佢消失咗好多廣州人都覺得可惜，所以2009年時有人提議改東湖爲東山，傳承返個地名，而民意調查亦半數贊成，所以喺2010年12月27號，廣州政府正式改東湖街道做東山街道。
2007年昂坪360跌吊車事件係喺香港時間2007年6月11號嘅夜晚八點三左近發生，一架昂坪360嘅吊車喺經赤鱲角南路隔嚟嘅纜塔嗰吓，突然間喺 52 米高跌咗落地，好彩嗰時唔係營運嘅時間，吊車冇人，先冇人死傷。
2007年6月11號夜晚，吊車喺度行緊速度測試，運行速度係每秒 7 米到，而纜車喺一般情況下嘅運行速度係每秒 5 米。至到夜晚八點四到，21 號車卡同前面嘅車卡準備經過喺赤鱲角南路同觀景路交界嘅迴旋處附近嘅 A2 號纜塔。
昂坪360嘅營運商 Skyrail 喺事發之後第日凌晨一點宣佈，吊車即刻停駛，同埋會全面調查件事嘅原因，到而加都唔知服務幾時先恢復。地鐵亦發表聲明話對件事高度重視，同埋強調確保昂坪360旅客嘅安全係地鐵首要嘅任務。
昂坪360嘅常務董事高德偉事之後話，相信吊車車廂跌落嚟唔關操作事，佢無意辭職。佢強調，吊車以前用過事發嗰時嘅速度行，喺冇超速。佢重特別指出吊車車廂係當年由地鐵公司直接同意大利製造商 Leitner 買，Skyrail 作為營運商淨係會負上同營運相關嘅責任。
而家大部份嘅滿族人都係講官話嘅，寫嘅亦係漢字，滿族人口一千幾萬，當中識滿文嘅人最多70人以下。同滿文好似嘅錫伯話而家有四萬左右嘅人用，主要分佈喺新疆伊犁州，係好珍貴嘅滿洲語言遺存，不過錫伯人同滿族人係兩個唔同嘅族。
滿文有元音和諧律，語言類型係黏著語。滿文係女真文嘅後裔，不過有好多蒙古文、中文嘅外來詞。滿文寫嘅滿文字母係改自蒙古字母嘅，係左到右打豎寫嘅。滿文同好多嘅印歐語系語種一樣有性嘅概念，即係啲詞有陰陽之分，呢個區分係睇詞幹元音嘅陰陽性，比如話「a」係陽性元音，「e」係陰性元音，「ama」嘅意思係老豆，「eme」嘅意思係阿媽。
而家滿洲話喺滿族嘅祖地中國東北重有人用緊。雖然滿族人口達1070萬人，但據1990年統計能夠將滿洲話講得地道、完整、具備完全母語能力嘅人得20個。而據2007年美國紐約時報報道，就得18個，而且都係80歲打上嘅老人。
家下滿洲話就得黑龍江省少數村鎮嘅老人同一啲語言學家識講，其中最集中嘅係三家子村。而家三家子村喺搶救滿洲話嘅熱心人士扶助下，開咗間滿文學校，啲老師就要向呢啲重講得掂母語嘅老人學嘢，盡力傳承返語言文化。2011年，黑龍江省開設滿文關聯語言學科，並以滿洲話教學研究。
察布查爾聚居2萬6千幾人嘅錫伯族，佢哋講嘅錫伯話同滿文好接近，同滿文係同一語支，三家子村保存嘅滿文係北滿音系，而錫伯話係南滿音系，所以睇成係滿文遺存。但錫伯話嘅音韻、語彙始終同滿文唔同，加埋民族區分，唔將錫伯話睇成滿文方言，所以滿文依然係好少人講嘅瀕危語言。
建立滿清後就鼓勵滿洲人移居關內，同時又封禁滿洲。內遷滿人繼續實行八旗制度，畀內地旗人一啲特權，旗漢分隔，一開始關內滿洲人重識滿州話嘅。但畢竟漢人多過佢哋，而且畀漢人包圍，漢文化又發達過佢哋，漢文化壓低咗滿洲文化，慢慢噉內地滿洲人就遺忘母語。
剃髮易服係大清入主中原之後強制推行嘅一項政策，逼漢族同其他民族嘅國民跟滿族一樣髡髮留辮同埋著滿服，唔聽話就要殺。呢個政策違反中華文化一路以嚟「身體髮膚，受之父母，不敢毀傷，孝之始也」嘅傳統，所以引起好大反抗，但都畀大清朝廷鎮壓住。
將軍澳新市鎮係香港嘅第三代新市鎮之一，屬於西貢區，位於觀塘同埋清水灣之間。發展可以追溯到1980年代中，人口亦由當初嘅唔夠一萬，迅速增加到而家大概40萬。隨住將軍澳嘅不斷發展，區內房屋、學校、社區、康樂設施同交通網絡亦逐步發展，地下鐵路將軍澳綫通車後，將軍澳新市鎮嘅對外交通更加完善。
成個將軍澳新市鎮大部份土地都係由填海得來，除咗近山同較早開發嘅土地以外，其他地方大多數都係靠堆填得來，而將軍澳填海區亦係以前全香港最大型垃圾堆填區，但而家已經填滿晒，所以只收集可以用喺堆填區表面嘅建築廢料，而唔再接收屋企垃圾。
將軍澳新市鎮可以分為八個區域，包括寶林、翠林、坑口、將軍澳市中心、調景嶺、小赤沙、大赤沙同埋百勝角。新市鎮入面最早開發嘅係翠林、康盛花園一頭，之後到寶林、景林一頭。1990年代中，等坑口一帶嘅原居民遷走之後，政府喺當地起厚德邨，並用嚟安置原本住喺調景嶺同牛頭角臨屋區嘅居民。
將軍澳市中心一頭嘅尚德邨、唐明苑等喺1990年代後期先開始入伙，嗰時開始發現新填海區嘅土地有唔平均沉降問題。而調景嶺喺所有居民搬走之後就拆晒所有樓，開始移山填海工程，係宜家將軍澳最新發展嘅地方。目前，嗰區重有將軍澳南及清水灣半島兩處重未發展。
喺寶林及坑口一帶發展之時，將軍澳被規劃成新市鎮，所以區內有唔少單車徑及康樂設備。但自從區內嘅新填海地進一步發展，為避免居民生活太依賴觀塘，政府改變規劃，將整個將軍澳區按市區嘅模式重新規劃。現時唔少市民都發現區內嘅設計比較奇怪，分區之間似被切開，連接唔係太方便。
地鐵將軍澳綫喺2002年8月18號通車，全線設有8個車站，其中調景嶺站、將軍澳站、坑口站、寶琳站、康城站5個站都位於將軍澳，本線可以轉乘地鐵嘅觀塘綫同埋港島綫。現時將軍澳大部份居民都會搭港鐵外出，尤其係去九龍同埋香港島嘅會明顯。
將軍澳嘅巴士線主要分兩部份，寶林、翠林、景林、坑口等地巴士線由九巴經營，而調景嶺同埋將軍澳南就係由新巴經營。首條為配合將澳新市鎮發展而開辦嘅巴士路線係93A，來往寶林同埋觀塘碼頭。其後九巴喺將軍澳北面先後開辦多條巴士線，全部以93系、95系、98系同埋29x系作為路線冧巴。
將軍澳工業邨位於將軍澳嘅東，係香港第三個工業邨，於1995年啟用。同另外兩個工業邨唔同，將軍澳工業邨只容許一啲冇污染性同高科技行業設廠。不過，啟用時正值香港製造業「日落西山」，所以真正喺將軍澳工業邨設廠嘅並唔多，唔少土地都係空置。
墟以爲大埔墟天后廟爲聚腳點，舊村落形式，經已變成高樓。原本範圍，約莫係汀角路，大埔太和路，翠樂街一帶。亦有將翠樂街以西，去到汀太路一地都歸入舊墟。而過汀角路近處，大埔填地，亦可視爲舊墟範圍。舊時墟以舊墟直街爲大街，墟內重有美新里、平安里、翠和里。
早年嘅情況，並無記載。現有嘅墟，最早可以追溯到大明萬曆年間，龍躍頭鄧氏，分支到大埔，喺林村河以北一帶落戶。喺今日天后廟汀角路左近，立孝子鄧師孟祠，紀念孝子鄧師孟。喺康熙十一年，卽一六七二年，鄧氏向新安知縣申請建墟，喺已圮毀嘅祠原址，立大步墟。
而當今天后廟，就係大清康熙卅年，卽係一六九一年立。不過今日嘅廟，經已重修多次。舊時墟邊係大埔海，南面無幾遠係林村河口。墟西同北都盡係田地。所以水陸都方便。由於墟係鄧氏起，而呢帶係鄧氏稅地，其他氏族，不能染指。
舊墟雖然獨佔地利，但一八九二年，大埔泰享文氏，聯同本地同客家村落，共組大埔七約，反抗鄧氏，另起墟灶。喺林村河口以南，建太和市。該市因爲地近九廣鐵路，一九一三年香港政府起咗大埔墟火車站，就更加興旺，取代原本大埔墟地位。
船灣海係個內海，畀一堆島同山圍住。山有八仙嶺同橫嶺，島有鹽田仔、馬屎洲、東頭洲，半島有虎頭沙。船灣海個名，來自佢西面嘅船灣，而船灣亦有大村。家下船灣分成兩份，東面過大尾𡰪，係船灣淡水湖，係個水塘，而西面就喺水塘之外。
赤洲，香港一洲，地屬大埔區。洲上有石好紅，所以叫赤洲。而家無人住喺上面。全洲屬船灣郊野公園，有郊野公園條例規限。赤洲守住赤門口同大鵬灣水域。西北同黃竹角嘴間成海門，叫大赤門。南又同塔門成海門，叫赤洲口 。
大埔墟，卽大埔市區，係香港一地，喺大埔。大埔墟指時唔同，別有所指，早年指家下大埔舊墟，後尾指太和市。家下指太和市、公園仔、運頭角西部、六鄉樓同大埔綜合大樓一帶，有時包埋寶湖花園同大埔中心林村河南地。大埔墟同大埔新區，隔住條林村河。
林村係香港一地，亦係一鄉。佢喺新界中部谷地，由大刀岃南，同大帽山東脈北夾住，谷地因此叫林村谷。谷口喺西南，谷背係林村坳。林村鄉係村盟，八鄉以東，蔡坑鄉以南，翕和鄉以東。舊時鄉歸雙魚約，今歸大埔區。林村鄉亦係大埔七約之一。
一八九八年，大清租地畀英國，拓展香港，此爲新界。香港政府無卽時接收。一八九九年，林村係大埔七約之一，有份反抗接收，是爲新界六日戰。喺大埔一役，林村鄉勇有份轟擊差人。及後遭英軍反擊，隨後退出戰事。英軍過林村谷，無戰事。
香港政府好快擺平件事。林村鄉歸入雙魚約。當時鄉有村，分別係坑下莆、社山、大菴、圍頭、田寮下、大菴山、梧桐寨、麻布尾、太陽輋、水窩、新塘、龍丫排、小菴山、在吉村、百石牛、坪朗、連凹、塘上、新圳、鍾屋村、放馬莆、新屋仔、石古壠。
現時林村鄉有村二十六條，圍頭、南華莆、較寮下、坑下莆、放馬莆、新屋仔、鍾屋村、社山、塘上村、新村、龍丫排、田寮下、新塘、坪朗、大菴、大菴山、小菴山、寨乪、麻布尾、大洋輋、水窩、白牛石、白牛石、梧桐寨、蓮澳、蓮澳。
林村太平清醮，由乾隆年間，立天后廟之後訂落。村村鄉訂落，太平清醮，十年一屆，相沿至今。期間禁伐木，戒殺生，齋戒沐浴，酬謝神恩兼祭鬼。重有大戲，一連五日，人神共樂，祈求風調雨順，合境平安。十年一屆指，上一次太平清醮為第一年，數十年，所以實際為相距九年。
汀角路起點喺林村河口北岸，駁住大埔公路，即家下廣福道近廣福橋。佢向東北走，無幾遠就到大埔墟，即係家下大埔舊墟。之後到新圍仔，輾轉東行，過南坑，過魚角、過狗屎圍、過田心，經下坑去到近三門仔嘅船灣。之後再東行，過䃟頭角、布心排，去到汀角呢條大村，再東行，過龍尾，去到大尾𡰪附近各村。
喺清嘉慶期間，大埔以北嘅泰亨村文氏計劃喺「大步墟」起樓同埋開舖頭，但係受到大埔頭鄧氏家族嘅強烈反對。光緒十八年 ，新安知縣就裁定「大步墟」係鄧氏嘅稅地，其他嘅氏族唔可以喺度起舖，而且更立碑喺天后廟裏面。
以文氏為阿頭嘅七約，同年就喺「大步墟」嘅對岸成立咗「太和市」。同時間「大埔七約鄉公所」亦正式成立，鄉公所辦公嘅地方就喺富善街裏面嘅文武廟。為咗方便鄉民往返林村河兩岸，七約喺1896年重修由「太和市」去林村河北岸嘅「廣福橋」。
太和市，又叫大埔墟，係香港一市，喺新界大埔。呢個市取代原本喺佢北便，近大埔海邊嘅大埔墟嘅地位，成為新嘅大埔墟，而原墟就畀人叫做大埔舊墟。大和市因為南有大埔墟火車站，卽家下香港鐵路博物館。個市日漸發大，成為今日大埔市區。
太和市除咗原本富善街，亦發大到北盛街、寶鄉街、九廣鐵路同廣福道圍住嘅市。其後南面田地，亦化成市區，叫公園仔。香港政府起船灣淡水湖，要拆屋搬村。爲咗安置居民，喺大埔墟海皮填地，起咗六鄉新村，卽係啲六鄉樓。
大埔墟原本設喺林村河口以北，大埔海邊，係大埔頭鄧氏所控制。大埔七約因爲唔妥佢大埔墟唔公道，另設墟市。大清光緒十八年，即係一八九二年，大埔七約喺大埔墟西南，林村河口南邊，大埔海附近，開太和市，中間開富善街，是爲新嘅大埔墟。
七約之中，泰亨約喺河北，村民南行過河趁墟，要畀二文錢坐橫水渡，極之唔方便。泰亨約文氏文湛泉，就提議喺太和市側邊，起橋搭通兩岸。光緒廿二年，歲次丙申，即係一八九六年，仲夏月，條橋就起好，叫廣福橋。廣福橋係條石橋，橋躉係石砌嘅，而橋面係石板，長方形一塊塊咁鋪成。
一八九八年，英國同大清簽《展拓香港界址專條》，由大清手上租到新界。無耐，英國入主新界，以大埔做治所。爲咗容易控制，英軍就修橋築路，貫通各處，以便行車。廣福橋喺正大埔道上，橋亦轉成行車橋，闊到過得一部大車，而兩邊有鐵欄。
一九四五年，日本投降，撤出香港，英國重掌大埔。一九四八年，香港政府將廣福橋擴闊，重修橋躉，等廣福橋變成雙綫行車，一南行，一北行。條橋除咗加闊，兩邊都改爲石欄，更加美觀。而橋南北嘅一段大埔公路，亦叫廣福道。
一九七零年代尾開始，大埔轉爲大埔新市鎮。開始大幅填海，林村河越來越長，廣福橋唔再喺林村河口地。一九八零年代，香港政府喺寶鄉街對出起咗條行車天橋，叫寶鄉橋。橋四綫雙程，連接南北兩岸。而有新橋之後，拆咗行車廣福橋，起過條行人橋。
橋東側係行人路，橋西側係單車徑，而中間有瓦遮頭，紅柱綠瓦，以長亭。而舊橋石欗，就放喺南岸，橋口嘅廣福橋公園，用來裝飾。新廣福橋唔行得車，所以廣福道亦分成兩截，分隔兩岸。除咗廣福橋之後，林村河亦起多幾條行人橋，樣差唔多，分別係錦石橋、錦和橋同埋太和橋。
舊北區理民府，香港昔日官署，喺大埔運頭角里，今為歷史古蹟，租畀香港童軍總會做會所。英國向大清租借新界之後起，以便接手原本新安縣縣官事務，初時有如新界首府，及後分南約北約，官署就處理北約，南約官署遷去中環。
一八九八年六月九號，英國駐華公使竇納樂爵士，同大清李鴻章，北京簽署《展拓香港界址專條》。同年七月一號，新安縣深圳河以南，沙頭角河以南一大片地，連同大嶼山等離島，以及大鵬灣水域，租借畀英國，為期九十九年。
官署初期，治理新界中心，一九〇一年設田土司署，後來叫大埔田土司署）。一九〇五年，為咗方便執行土地法例，將「District Land Office」分為兩個部門，其中之一係「Northern District」，座落喺大埔，管治新租地除咗新九龍同三個小島外嘅大部分地區。
理民府高踞山丘，原分南北，兩座單層，為咗適應天氣潮濕炎熱，東西立面都起咗寬敞嘅磚柱游廊同拱形門窗，整座用紅磚砌成，係廿世紀初典型殖民地建築物。二次大戰之後喺中間加建咗連結兩座，並喺北座加起多一層，整體上保持一貫古樸嘅外觀。
古蹟由香港童軍總會新界東地域租用。年中開放幾日畀市民參觀，平日朝早市民晨運，大家互不打擾。童軍總會為免影響運作，有保安措施，公眾人士只可以喺建築物圍欄外面影相同觀賞，倘若學校同非牟利團體對舊北區理民府有興趣，可去信童軍總會申請參觀，二〇一七年，總會每週平均安排一間學校參觀，至於市民，亦可以個人名義申請，批唔批就由總會決定。
廣福邨所在，原為大埔海。運頭角同元洲仔係最近陸地。兩地之間，係大埔河口。英國1898年入主新界之後，1900年代起九廣鐵路同大埔公路。其中大埔公路近黃宜坳落山之後，起堤駁住元洲仔同運頭角，通去大埔太和市。
汀雅苑係香港新界大埔區首個居者有其屋屋苑，亦係區內唯一坐立喺市中心嘅居屋屋苑，喺1981年入伙。佢喺大埔汀角路6號，一共有3座樓，每座高17層，每層有8個單位。屋苑內設有私人停車場、單車停泊位、休閒設施及花園。
太湖花園係香港大埔區一個私人屋苑，約莫有2500個住宅單位，係大埔區數一數二嘅大型屋苑。屋苑近住港鐵太和站，太和站行過去大概5至8分鐘，之間有行人隧道連接，重有單車徑。屋苑嚮大埔頭，有平台花園，附近有康體設施。
泮涌，早年名為湴涌，又名湴湧，係香港一地，亦係一村，喺大埔，近家下大埔綜合大樓。泮涌村於鄉事會七約中屬翕和約，大埔鄉事委員會。村喺南邊有新泮涌，又叫泮涌新村。泮涌好近港鐵東鐵綫火車軌，喺家下大埔墟站西面。
六鄉，又寫陸鄉，又叫六鄉新村，亦叫六鄉樓，係香港一地，喺新界大埔，歸大埔墟。六鄉係六條村合稱，即小滘、大滘、金竹排、橫嶺頭、涌尾及涌背。六鄉響大埔市區，近林村河，響廣福道北便隔籬。六村原本係船灣六鄉，喺船灣海東北岸，1960年代因起船灣淡水湖，而由香港政府安排，搬近大埔市。
寶鄉街以東，六鄉佔有廣福道同寶湖道之間，東至東昌街。內有三坊一里。三坊係三笪四方地，分別係同發坊、同秀坊同同茂坊。三坊並排，由樓隔開，闢做停車場。而陸鄉里同廣福道、寶湖道平排，貫通三坊。全部劃一高樓。
村原址響船灣海北岸，村同村之間，有路連接。小滘響石芽頭西麓，大滘響觀音峒南麓，金竹排響大峒下面，橫嶺頭響雞仔峒下面。而船灣西岸，近三潭溪口，北有涌尾村，南有涌背村。涌尾村現址，被闢做作新娘潭公路停車場，而涌背村畀公路冚咗認唔出。
搬村之時，當時重未係大埔新市鎮，六鄉所在地，原本係林村河口，對住大埔海嘅淺灘，有紅樹林。六鄉新村建響廣福道外呢笪淺灘之上。淺灘填地加高。最初係家下寶鄉街，東昌街，廣福道同寶湖道嘅範圍，之後加到埋普益街同寶鄉街，向海嘅範圍。
1966年，六鄉安頓好，就響同發坊立六鄉村公所，以及響寶鄉道西面，將原本三光同育群兩村校合併，改成六鄉新村公立學校。而六鄉中嘅涌背村，更重建李氏宗祠，將舊祠堂基石門框，搬到同發坊，重現【龍門世澤，柱史家聲】嘅門聯。
三門仔，又叫三門仔漁民新村，係香港一地，又係一村，喺大埔東北，以漁村名聞香港。佢喺個半島之上，對住大埔海，北係船灣，南係鹽田仔。附近北面沙欄，有比華利山別墅。原本呢度唔係叫三門仔，而真正嘅三門仔，喺老虎笏半島對出嘅白沙頭。
三門仔新村嘅位，查實喺鹽田仔北𡰪位。因爲鹽田仔北面，船灣一帶坭沙沉積，而成爲連島沙洲。所以新村變成連理喺沙洲南面，半島中段。三門仔對住大埔海，係個半月形嘅灣，香港政府喺灣口起咗條堤，等三門仔變成避風塘，是爲船灣避風塘。
三門仔有三門仔路，駁去汀角路。而三角仔新村，亦有碼頭，可以畀人租船前往吉澳等東北離島。由於馬屎洲係地質上係特別地區，有山路由三門仔新村，橫過鹽田仔到另一岸，等潮退時行沙洲過去馬屎洲。而碼頭船載人去馬屎洲。
地理上睇，大埔超級城喺成個大埔新市鎮嘅正中間，所以大埔區居民去超級城買嘢算幾方便。不過，因為遠離鐵路車站，所以唔能夠好似新城市廣場、上水廣場、apm或者太古城中心嗰類鐵路沿線嘅商場咁，吸引到其它區嘅市民，人流主要係大埔區嘅居民。
原白石角係個兩條涌聯埋嘅涌口，主要一條響樟樹灘東便，細一條由香港中文大學逸夫書院後便。涌流入大埔海，積成河嘴，形突入海，所以叫角。1910年，舊九廣鐵路橫過白石角，隔開佢同樟樹灘，白石角響北，樟樹灘響南。
1982年，為咗起吐露港公路，成個大埔海西岸填海。填地本來諗住起樓做住宅，但最尾都留來做大專或大學用地。1996年，因為九廣鐵路白石角呢段急彎，有貨卡出軌，交通大亂一日，所以就將路軌拉直，貼近吐露港公路內側。
1996年2月，香港政府同行政局決定起香港科學園，10月開始大規模填海，範圍響吐露港公路以外海皮，東南去到香港中文大學新亞書院以東海邊，西北去到蕉坑，鹿茵山莊以東。發展署將新填地其他部份，叫白石角發展區。
2001年，近馬料水，香港科學園第一期部份落成。2003年，吐露港公路白石角呢度擴闊到雙程各四綫。2004年，香港科學園第一期完成。2006年，香港科學園第二期落成，2007年開幕，2008年仍然裝修緊。
白石角發展區第1期A同C住宅用地賣出。2007年9月17號，香港政府再拍賣白石角發展區第1期B住宅用地。塊地畀四間公司夾份投到，即係南豐地產、信和置業、永泰亞洲同嘉華國際。呢塊地會起低密度獨立屋。A、B、C三塊地夾埋200萬呎，可以起到千單位住宅。
白石角距離東鐵綫大學站5分鐘車程，東鐵綫沙田站及大埔墟站10分鐘車程。白石角地理位置發展咗幾個大型豪宅項目，首先發展嘅有天賦海灣及逸瓏灣I、II。雲滙，嘉熙，海日灣I、II，逸瓏灣8，浪濤等會喺2019年年底相繼入伙。
上碗窰樊仙宮，又叫樊仙廟，係喺香港新界大埔上碗窰村，供奉嗰位樊仙係陶瓷業嘅行業神，漸漸演變成為地區嘅保護神，係香港法定古蹟嚟嘅。樊仙宮係由碗窰鄉十條村共同管理，係碗窰鄉公所嘅辦公地點同埋鄉民日常議事嘅地方。
碗窰村係由姓文同姓謝嘅人喺大明聯手開闢，康熙年間復界，謝氏唔願返港而由文氏獨佔。喺康熙十三年，南遷嘅客家馬氏族人就向原居嘅文氏買入碗窰村嘅窰場來經營，後來業務漸入佳境，規模逐漸擴大，馬氏十六世祖馬彩淵特登從廣東長樂祖地恭請樊仙嚟碗窰坐鎮，樊仙係當地特有嘅行業神信仰，重起廟來供奉。
據考證，樊仙宮係乾隆年間起嘅，但係起廟前樊仙信仰就已經傳入咗，初時係方便生產者禮拜喺窰口附近嘅土壇，之後就發展為磚壇。樊仙宮起咗之後作過多次重修，包括同治七年戊辰同光緒二十三年丁酉，直至到民國十四年乙丑樊仙宮再重修，楝咗塊可供研究大埔區珍貴經濟歷史嘅酒樓、酒廠、押店、魚欄等舖戶善信芳名嘅碑文記載。
雖然樊仙宮係陶瓷業行業嘅神廟，但喺 1930年停窰之後，村民轉為務農，但仍然奉樊仙祈求風調雨順，成為咗地區嘅保護神。1949年成立嘅「碗窰公立學校」就起喺樊仙宮側邊，於擴展時喺宮內範圍設校長室、小賣部同埋教職員工廚房等。
1964年樊仙宮喺二戰後首次重修，喺正門屋檐下繪畫咗兩幅壁畫，一幅係大埔王肇枝中學，一幅係碗窰後山嘅燕岩，即係表明由王肇枝中學至燕岩都係樊仙宮護佑嘅地方。1970年代中一場嚴重嘅大火，燒毀咗樊仙宮好多歷史遺蹟，大門上面嘅書法同繪畫喺1976年整修嗰時重新上漆。
大埔文武廟喺光緒十七年起，光緒十八年起好。文武廟係由當時嘅七約鄉民夾錢起，成為七約鄉公所嘅辦事處，用嚟做太和市嘅行政審裁、宗教信仰同經濟文化嘅集中地。廟嘅上面設有一塊寫住「正大光明」嘅牌匾，重設有一個公秤，因為以前嘅文武廟除咗係辦事處之外，有時重會用嚟處理村民間嘅糾紛，係太和市買賣公正嘅審裁中心。
文武廟裏面供奉嘅神像原本係木牌，1984年5月11號香港政府將文武廟評為法定歷史建築，受到古物及古蹟條例嘅保護，係新界第一座受到保護嘅建築物。由於文武廟年代太過久遠，所以殘破不堪，七約鄉歷屆嘅委員都希望古廟可以重修，咁啱政府當局發展大埔，政府就喺1985年撥款同七約合資七十幾萬將古廟重修，工程將廟裏面嘅屋頂拆咗，更換咗腐爛嘅木樑桁，鞏固牆壁上面嘅青磚同封實咗牆上面嘅附加窗門，廟裏面手工精細嘅雕花木刻同灰膠都用傳統方式重新髹油同修補，更安放咗文武二帝聖像畀後人禮拜，修葺後嘅文武廟不單止煥然一新，重使到佢傳統中國式建築物嘅形象更加突出。
1899年英國租借咗新界之後，決定以大埔做新界行政中心，所以當時嘅香港政府喺元洲仔起咗新界理民官官邸，並喺1905年完成。由於當時嘅元洲仔只係吐露港中嘅一個小島，同內陸只有一條基堤相連，所以亦設咗一個碼頭。
1949年，建築物改做新界政務司官邸，曾經有15位政務司入住。1970年代起大埔發展成新市鎮，進行大規模嘅填海工程，使到元洲仔同內陸相連。1982年，呢座建築物被評為香港法定古蹟。自從由1985年升任為香港布政司嘅鍾逸傑搬出之後，政府就唔再將建築物用作官邸。
敬羅家塾喺香港新界大埔大埔頭村，大埔頭徑邊，係呢條村鄧族嘅祠堂同家塾，喺1998年7月21號被評為香港法定古蹟。佢哋鄧氏族人原本住喺元朗錦田，十三世紀左右先搬去大埔，建立咗水圍。二十世紀頭，因要起九廣鐵路，水圍就被迫分開咗水圍同大埔頭兩條村。
敬羅家塾傳聞係喺明朝嗰時由鄧氏第十三代族人玄雲、梅溪同念峰為咗紀念第十代先祖敬羅公而起嘅，敬羅公譽為大埔頭鄧族流光堂嘅開山祖。敬羅家塾原本係用嚟做族人家塾用嘅，用舊式卜卜齋教學，曾經有成40個子弟返學。
廣福球場，香港足球場之一，喺大埔廣福道，另外兩邊為南運路同寶湖道，英文叫Kwong Fuk Football Ground。行政上歸大埔區。設施有草地球場，以及十一人人造草地足球場。就近挪威人國際學校。
大埔墟體育館，香港室內體育館之一，喺大埔大埔墟，鄉事會街八號，大埔綜合大樓六、七樓，英文叫Tai Po Hui Sports Centre。行政上歸大埔區。設施有籃球場、排球場、羽毛球場、乒乓球檯、活動室、健身室、舞蹈室、兒童遊戲室。
大埔體育館，香港室內體育館之一，喺大埔新圍仔，汀太路十三號，另兩邊為新圍仔路同汀麗路，英文叫Tai Po Sports Centre。行政上歸大埔區。設施有籃球場、排球場、羽毛球場、壁球場、乒乓球檯、活動室、健身室、舞蹈室。
馬屎洲特別地區由馬屎洲、丫洲、洋洲同一個離鹽田仔東北一百米俗稱烏浪頭嘅島仔組成。特別地區裏面嘅岩石，被認為係香港而家最古老嘅岩石，形成時間可追溯到二疊紀同侏羅紀時期。特別地區裏面設有自然教育徑，畀遊人感受吓遠古時期香港嘅地貌。
賽馬會黃石水上活動中心位於景色秀麗嘅西貢東部，臨近大灘海峽，碧海藍天，翠綠山巒，係享受水上活動嘅好地方。中心三面環山，係一個天然嘅屏障，初學者可以喺中心對開海峽同土瓜坪內灣練習，具有經驗嘅水上活動愛好者，就可以喺中心嘅東北面揚帆或划艇，遠望塔門同高流灣。
鶴藪營地，香港營地之一，專畀露營，喺鶴藪，石坳山東側，介乎鶴藪水塘同鶴藪圍之間，離鶴藪道唔遠，有支路入，英文叫Hok Tau Campsite。屬八仙嶺郊野公園，行政上歸北區。營地屬中型，有營位二十到五十。
涌背營地，香港營地之一，專畀露營，喺涌背，就近新娘潭路，八仙嶺東面，都近船灣淡水湖，英文叫Chung Pui Campsite。屬八仙嶺郊野公園，行政上歸大埔區。營地屬中型，營位有二十到五十。水源取自水喉。
東平洲營地，香港營地之一，專畀露營，喺東平洲，洲東南，近媽角嘴，近更樓石，英文叫Tung Ping Chau Campsite。屬船灣擴建部分郊野公園，行政上歸大埔區。營地屬小型，有營位少過二十。水源取自溪澗，季節性水源。
黃石營地，香港營地之一，專畀露營，喺黃石，就近北潭路，亦近黃石碼頭，英文叫Wong Shek Campsite。屬西貢東郊野公園，行政上歸大埔區。營地屬小型，有營位少過二十。水源取自水喉。歸漁農自然護理署管。
大灘營地，香港營地之一，專畀露營，喺大灘南面，北潭路側，介乎高塘下洋同黃石碼頭之間，英文叫Tai Tan Campsite。屬西貢西郊野公園，行政上歸大埔區。營地屬小型，有營位少過二十。水源取自水喉。
嶂上營地，香港營地之一，專畀露營，喺嶂上，深山高原之中，英文叫Cheung Sheung Campsite。屬西貢西郊野公園，行政上歸大埔區。營地屬小型，營位少過二十。水源取自溪澗，季節性水源。歸漁農及自然護理署管。
經嶂上行山徑，非常之多。署方訂咗兩條，一條麥理浩徑，另一條嶂上郊遊徑。麥理浩徑第三段行山脊，由牛耳石山、岩頭山，過嶂上，屈南而走畫眉山、雞公山。而嶂上郊遊徑就由海下路到榕樹澳。另有一啲山徑，好似北潭路高塘，行上嶂上，步程會短一啲。
猴塘溪營地，香港營地之一，專畀露營，喺猴塘溪，海下路邊，英文叫Hau Tong Kai Campsite。屬西貢西郊野公園，行政上歸大埔區。營地屬小型，營位少過二十。水源取自水喉。歸漁農自然護理署管。